YGG ปิดเช้าบวก 6% มั่นใจปีนี้รายได้โต 20% ชี้ “กราฟฟิกโฆษณา-เกม” หนุน
YGG พุ่งแรง 6% มั่นใจปีนี้รายได้สามารถเติบโตตามเป้าหมาย 20% ด้วยตลาดมีความต้องการกราฟฟิกโฆษณาในระดับสูง ด้านงานภาพยนต์แอนิเมชั่นมีโอกาสเซ็นสัญญาและรับงานใหม่ ทั้งนี้อุตสาหกรรมเกมยังอยู่ในช่วงขาขึ้น
27 ก.ย. 2564

ผู้สื่อข่าวรายงานว่า วันนี้ (27 ก.ย. 2564) ราคาหุ้น บริษัท อิ๊กดราซิล กรุ๊ป จำกัด (มหาชน) หรือ YGG ปิดตลาดช่วงภาคเช้า อยู่ที่ระดับ 20.10 บาท ปรับตัวเพิ่มขึ้น 1.10 บาท หรือ 5.79% โดยทำจุดสูงสุดที่ 20.50 บาท และทำจุดต่ำสุดที่ 19.20 บาท ด้วยมูลค่าการซื้อขายอยู่ที่ 62.95 ล้านบาท

บริษัทหลักทรัพย์ เอเอสแอล ระบุในบทวิเคราะห์ฯ แนะนำ “ซื้อสะสม” หุ้น YGG สืบเนื่องจากรายงานกำไรสุทธิไตรมาส 2/2564 อยู่ที่ 31.04 ล้านบาท เพิ่มขึ้น 797.11% เมื่อเทียบกับงวดเดียวกันของปีก่อนมีกำไรสุทธิ 3.46 ล้านบาท โดยมาจากการเพิ่มขึ้นของรายได้ในทุกกลุ่มธุรกิจ และบริษัทฯมีรายได้ 84.30 ล้านบาท เพิ่มขึ้น 71.1% เมื่อเทียบจากงวดเดียวกันของปีก่อน 49.25 ล้านบาท
ทั้งนี้บริษัทฯมั่นใจปี 2564 จะสามารถเติบโตรายได้ตามเป้าหมาย 20% เนื่องจากแนวโน้มครึ่งปีหลังบริษัทฯประเมินรายได้ยังคงเติบโตในทุกกลุ่มธุรกิจอย่างต่อเนื่อง เพราะในปัจจุบันตลาดมีความต้องการกราฟฟิกโฆษณาในระดับสูง ด้านงานภาพยนต์แอนิเมชั่นมีโอกาสเซ็นสัญญาและรับงานใหม่ ขณะนี้อุตสาหกรรมเกมยังอยู่ในช่วงขาขึ้น อีกทั้ง Home Sweet Home ได้รับความสนใจจากผู้เล่นทั่วโลก โดยเฉพาะกลุ่มผู้เล่น ในประเทศไทย จีน และอเมริกา
 
 
 